Ramaphosa voor grootste toets tot dusverPres. Cyril Ramaphosa. Foto: Jairus Mmutle/GCIS Pres. Cyril Ramaphosa staan voor die grootste toets van sy presidentskap ná die onthullings oor sy kennis aangaande die skenkings vir sy suksesvolle CR17-veldtog om in 2017 tot leier van die ANC verkies te word. Dit volg nadat die nuusdiens News24 oor die naweek e-posse gepubliseer het wat uiters ernstige twyfel werp op sy bewerings in die parlement dat hy gevra het om nie ingelig te word wie geld tot die veldtog bygedra het nie – sodat die bydraers nie later voordele van hom kon vra nie – en dus nie weet wie die donateurs was nie. Dit blyk egter nou dat Ramaphosa uiters betrokke was by wie om geld gevra is, hoeveel ingesamel is, en selfs by die oordrag van sommige van die bedrae. Soos dinge nou staan lyk die openbare beskermer, adv. Busisiwe Mkhwabane, se bevindings teen Ramaphosa nie meer so vergesog as ŉ week gelede nie. Tot dusver is die enigste reaksie uit die Ramaphosa-kamp dat die e-posse op wederregtelike manier verkry is, maar oor die korrektheid van die inligting word geen twyfel gewerp nie. Dit is nie tans duidelik of die lekkasie selektief of verteenwoordigend was nie. Ter sprake is e-posse waarin onthul word dat Pravin Gordhan, tans minister van openbare ondernemings en iemand wat sterk deur Ramaphosa beskerm word, ŉ sentrale rol gespeel het om geld vir Ramaphosa in te samel. In ŉ e-pos word beweer dat “PG nog R15 miljoen sal insamel”. Voorts is daar ŉ e-pos van Ramaphosa aan ŉ bankamptenaar waarin Ramaphosa aandui dat R20 miljoen oorbetaal moet word van een rekening na ŉ ander wat vir die 2017-veldtog gebruik is. Een van Mkhwebane se mees omstrede bevindings is dat ŉ voortdurende oorbetaal van geld van een veldtogrekening na ŉ ander moontlik op geldwassery kan dui. Dan is daar die name van Ramaphosa-donateurs wat uit die e-posse aan die lig kom. Dit sluit in sakemanne soos Eric Samson van Macsteel, die skeepsmagnaat Tony Georgiades, die mynboumagnaat Paul Ekon, Shanduka-aandeelhouer David Ngobeni, die voormalige vakbondman Johnny Copelyn en die Britse politikus sir Mick Davis van die Konserwatiewe Party. Hoewel geen van hierdie skenkings onwettig sou wees solank niemand onbehoorlike voordeel gestrek het nie, is die vraag waarom Ramaphosa sy kennis ontken het. Dit skep by baie mense die kommer dat hy gejok en dalk die parlement mislei het, en dit plaas hom onder groot druk om met die sak patats vorendag te kom.